Доцца аьлча, кхузахь кхолладелла доттаг1алла дара имам Шемала, Ташо-Хьаьжас, Шо1ип-моллас, Джаватхана д1акхоьхьург. Шемал имам хоржуш а массарачул алсам вовшахтохараллин болх нохчашна юкъахь бинарг Бойсакъар вара. Кхуза Шемал вовза бог1ура Нохчийн массо а ярташкара ас-сой боху къонахий. Шемал Нохчийчоьнан имам харжар кхузахь кхин къонах цахилар дацара. Хьакъберш дукха бара, амма коьрте х1оьттиначу нохчочун сиха кура а волий, шен гергара нахах го беш 1едал ду. Кхечу махкара волу Шемал нийсонна т1ера ваьлча, сацон атта дара нохчашна. Цул сов, нохчаша хьаша-да ч1ог1а лору, т1евоьссина къонаха стаг цара хьошалара вала а ца волуьйту. Цундела 1839-чу шарахь, кхеташон коьртехь, Ц1оьнтара уллохь вовшахкхеттачу нохчаша вевзаш волу 1елам, Дег1астанахь а ц1еяххана волу майра стаг, шайх Шемил хаьржира Нохчийчоьнан а, Дег1астанан а имам. Мехкан Да а, Туьран Да а ву аьлла д1акхайкхийра иза. Коьрта баьчча а, эскаран хьаькам а.